Saksalaiskoomikko Faisal Kawusi kohtaa torstaina Helsingissä suuren kokoluokan haasteen, kun hän kilpailee Juha Mietoa vastaan mämminsyönnissä.

Video: Mämmi on Juha Miedon suurimpia herkkuja

Yksi Saksan tunnetuimmista koomikoista Faisal Kawusi saapuu torstaina Suomeen.

Osana Suomen-vierailuaan Kawusi tutustuu myös suomalaiseen ruokaperinteeseen, kun hän haastaa hiihtolegenda Juha Miedon mämminsyöntikilpailuun.

Erikoiselle kilpailulle tuo oman lisämausteensa myös sen paikka, sillä kaksikko lapioi perinneherkkua Helsingin Katajanokalla seisovan SkyWheel-maailmanpyörän saunassa.

Sujuvasanaisella koomikolla voi olla vitsit vähissä, sillä Mieto on tullut vuosien varrella tunnetuksi paitsi erittäin intohimoisena saunojana myös varsinaisena mämmimaakarina, niin kuin mies itse itseään kutsuu.

Mieto mässäilee pääsiäisen aikaan perinteisesti noin 40 tuokkosta kuukauden sisään. Juhannusta varten hiihtolegenda sujauttaa vielä neljä tuokkosta pakkaseen.

- Yleensä otan sinisen maidon kanssa, mutta menöö se punainenkin. Syön sen verran paljon mämmiä, että en ota kerman ja vaniliinikastikkeen kanssa muuten kuin silloin, jos oikein herkuttelen, Mieto kertoi keväällä Iltalehdelle.

Kawusi uskoo omiin mahdollisuuksiinsa, sillä tuotantoyhtiö Brainpoolin tiedotteen mukaan hän uskoo rakastavansa mämmiä vielä Mietoakin enemmän.

Vitsiniekan mahdollisuuksia saattaa lisätä myös se, jos voittajan ratkaisee syödyn mämmimäärän sijaan nopeus. Mieto nimittäin pistelee tuokkoset poskeen " naatiskellen " .

- Ei pirä hosua. Se on juhlava pläjäys. Eliksiirit lähtee liikkeelle, Mieto sanoi keväällä.